Dros-saak: Slagoffer sal môre getuigNicholas Ninow tydens Dinsdag se hofverrigtinge. (Foto: Oupa Mokoena/ANA) Die sewejarige meisie wat na bewering in ŉ toilethokkie by ŉ Dros-restaurant in Pretoria verkrag is, sal Woensdagoggend in die hooggeregshof in Pretoria getuig. Staatsadvokaat Dora Ngobeni het bevestig dat die meisie in camera met die hulp van ŉ tussenganger en oor kringtelevisiekamera gaan getuig. Die meisie is die vyfde getuie wat namens die staat teen die 21-jarige Nicholas Ninow gaan getuig. Ninow het aan die begin van die verhoor erken hy het die kind verlede jaar twee keer in die toilethokkie van die vrouebadkamer in ŉ Dros-restaurant in Silverton verkrag. Hy het ook erken hy was in besit van dwelms tydens die voorval en dat hy bewysstukke probeer vernietig het toe hy die meisie se broekie in ŉ toilet afgespoel het. Die meisie sal glo nie hoef te getuig oor die besonderhede van die voorval nie omdat Ninow reeds erken het dat hy haar verkrag het. Sy gaan glo slegs getuig oor die gebeure vóór die voorval. ŉ Kelnerin, wat nie haar naam genoem wil hê nie, het vroeër reeds getuig dat Ninow op die betrokke dag wat die voorval plaasgevind het, van een tafel na ŉ ander, ál nader aan die kinderspeelplek in die restaurant, geskuif het. Die staat probeer bewys dat hy die dogtertjie dopgehou en gevolg het. Die voormalige kinderoppasser by die restaurant, wat ook gevra het om anoniem te bly, het vroeër vandag getuig dat sy die dogtertjie na die toilette vergesel het toe sy haar middagete-breuk geneem het. Volgens haar was sy sowat 15 minute weg en was die dogtertjie nie weer in die speelgebied toe sy daarna teruggekeer het nie. Die toilethokkie waar die beweerde voorval plaasgevind het. Ninow se regsverteenwoordiger, Herman Alberts, het dit aan die kinderoppasser gestel dat Ninow slegs ŉ paar minute in die toilethokkie was en beslis nie so lank soos 15 minute nie, voordat die meisie se ma, saam met die kinderoppasser en nog kelnerinne, die deur oopgedwing het. Die kinderoppasser se weergawe dat Ninow hulle met sy broek se gordel probeer slaan het, is ook bevraagteken. Ninow het skuld op die aanklag van aanranding ontken. Die kinderoppasser en drie kelnerinne wat reeds getuig het, hou almal vol Ninow het met die gordel na hulle geslaan, maar niemand getref nie. Die saak is vandag voor middagete tot Woensdag uitgestel omdat die staat se getuies nie beskikbaar was om vandag te getuig nie. Michiel Jacobsz, verbonde aan die organisasie Women and Men Against Child Abuse, sê die mors van hoftyd is ŉ aanklag teen Ngobeni. “Ons is baie ongelukkig. Die staatsaanklaer het ses maande gehad om vir die saak voor te berei. Die hooggeregshof het die moeite gedoen om twee weke opsy te sit om die saak aan te hoor en af te handel en sy is nie voorbereid nie. Die regter moet telkens inmeng en vir haar sê ‘you need to step up’.” Hy meen Ngobeni het haar getuies nie goed voorberei nie en dat sy nie die regte vrae vra nie. “Ons sien die regter moet gereeld haar vrae aan getuies herfraseer,” het Jacobsz gesê. Die dogtertjie se ma sal vermoedelik ná haar kind getuig. Lees alle vorige berigte oor Nicholas Ninow op Maroela Media.